Alle valg omkring graviditet, fødsel, amning og efterfødselstiden er meget individuelle. Hvis du ønsker at amme din baby, så skylder jeg ærligt at fortælle dig, at et vellykket ammeforløb kræver arbejde.
Jeg underviser sjældent store hold, når det kommer til ammeforberedelse. Informationerne bliver hurtigt så generelle og upersonlige. Meget generel viden kan man jo læse sig til alle mulige steder. Udfordringen er for mange at omsætte viden til praksis. Jeg foretrækker at tage udgangspunkt i den enkelte kvinde eller forældrepar. Som mennesker er vi forskellige – og kommer også med vidt forskellige forudsætninger for det forløb, som venter på den anden side af fødslen. Derfor bør ammeforberedelse altid være individuelt tilrettelagt.
Ammehjælpens private ammeforberedelse indeholder alt det, du skal vide om amning før, under og efter fødslen. Men vi taler også om dine/jeres forventninger og ønsker – og om mulige scenarier. Denne samtale er vigtig, og for mange ganske overraskende. De fleste kommende forældre har slet ikke tænkt forbi praktik og fødsel. Der er også så meget, så det er fuldt forståeligt, men forventningen er lidt den, at ”nogen” fikser amningen, eller at den kommer på plads af sig selv. Amning er naturligt, men der skal oftest hjælp og kompetent vejledning til.
Hvis man venter sig for anden, tredje eller fjerde gang og har været hele møllen igennem før, så bruger vi også ammeforberedelsen på at tale det sidste forløb igennem. Måske man kom forkert fra start, oplevede smerter, sår og revner på brystvorterne eller ganske enkelt ikke orkede at være i det. Sådan behøver det IKKE være. Ny baby betyder nyt ammeforløb.
En ammeforberedelse kan kombineres med et hjemmebesøg efter fødslen.